**Uunga siunnersuut: Ernianut tapiissutit pillugit Inatsisartut Inatsisaat**

**Kapitali 1**

*Siunertaq*

 **§ 1.** Taarsigassarsianut kapitali 2-3-mi ilaasunut qinnuteqareernikkut erniat akilernissaannut tapiissutinik tunniussisoqarsinnaavoq. Tapiissutit Inatsisartut Inatsisaanni kapitali 4-mi piumasaqaatinik naammassinnittunut kinaagaluartumut tunniunneqarsinnaapput.

**Kapitali 2**

*Kalaallit Nunaanni inissianut taarsigassarsiani ernianut tapissutit*

 **§ 2.** Taarsigassarsinermi iluanaarutit makkununnga atorneqassappata taarsigassarsiani ernianut tapiissutinik tunniussisoqarsinnaavoq:

1) Illuutit aalaakkaasut Kalaallit Nunaanniittut pigilernerannut, sananeqarnerannut, aserfallatsaaliornerannut, allanngortiternerannut imaluunniit pitsanngorsaaffiginerannut.

2) Piginneqatigiilluni inissiaateqarfimmi piginneqataanissamut, matumani illuutigineqartoq Kalaallit Nunaanniitsillugu.

 *Imm. 2.* Ernianut tapiissutit imm. 1 apeqqutaatinnagu taarsigassarsiat 1. januar 2024 sioqqullugu illuutit Kalaallit Nunaanni qularnaveeqquserneqartunut imaluunniit uppernarsaateqartunut imaluunniit piginneqatigiilluni inissiaatileqatigiiffimmi Kalaallit Nunaanniittumi piginneqatigiissutimut uppernarsaammi qularnaveeqquserneqartunut tunniunneqarsinnaapput

 *Imm. 3.* Ernianut tapiissutit taarsigassarsinermi iluanaarutit taarsigassarsiat imm. 1-2-mi ilaasut akilersinniarnissaannut atorneqarsimappata aamma tunniunneqarsinnaapput, § 3-li takuuk.

**§ 3.** § 2 malillugu ernianut tapiissuteqarnermi taarsigassarsiat illuut Kalaallit Nunaanniittumi qularnaveeqquserneqarsimanissaat uppernarsarneqarsimanissaallu imaluunniit piginneqatigiilluni inissiaatileqatigiiffimmi Kalaallit Nunaanniittumi piginneqataanermut uppernarsaasoqarsimanissaa imaluunniit qularnaveeqqusiisoqarsimanissaa piumasaqaataavoq.

 **§ 4.** Inissiaq sanallugu aallartinneqarsimappat sanaartornermut akiligassat il.il. pillugit isumaqatigiissutip atsiorneranit ukiut marluk angullugit ernianut tapiissutinik tunniussisoqarsinnaavoq.

 *Stk. 2.* Naalakkersuisut sanaartornerit nutaanut taarsigassarsinerit pillugit malittarisassanik sukumiinerusunik aalajangersaasinnaapput, taakkununngalu piumasaqaatinik aalajangersaasinnaallutik.

 **§ 5.** Inuk ataaseq kisimi illuutit marluk pillugit ernianut aningaasartuutinut tapiissutinik tunineqarsinnaavoq. Illuutit marlunni ernianut tapiissutit tunniunnissaanni illuutit marluusut aappaat akiitsulimmit taassumalu inoqutigiinnit najugaqarfittut aalajangersimasutut atornissaa piumasarineqarpoq.

 *Imm. 2.* Akileraaruseriffik imm. 1 2-lu apeqqutaatinnagit qinnuteqartoqareerneratigut ernianut tapiissutinik tunniussinissamik akuersissuteqarsinnaavoq, matumani akiitsulik taassumalu inoqutigiivi ilinniarnerup, sulinerup, napparsimanerup imaluunniit ilaqutariinni atugarisat malitsigisaannik inissiamit najugaqarfittut atugaanniit nuukkallarsimappata. Ernianulli tapiissutit nuunnermit ukiut tallimat qaangiunnerisigut atorunnaassapput.

 *Imm. 3.* Naalakkersuisut nuukkallarnermi ernianut tapiissutit akuersissutiginissaannut malittarisassanik sukumiinerusunik aalajangersaasinnaapput.

 **§ 6.** Illuutip nunaminertaata ilaanut piginnittumit taassumalu inoqutigiinnit najugaqarfittut atorneqartumut taamaallaat ernianut tapiissutinik tunniussisoqarsinnaavoq, imm. 2 takuuk.

 *Imm. 2.* Najugaqarfittut inuussutissarsiutitigullu siunertat akornanni akileraarutitigut agguataarisoqartarpoq. Akileraartartut arlaannut Akileraaruseriffik akileraarutitigut agguataarinermik atuiunnaarpat taamatut unitsitsineq manna inatsimmi malittarisassat malillugit ernianut tapiissuteqarnissaq aamma atorneqassaaq.

**Kapitali 3**

*Ilinniagaqarnersiutinik taarsigassarsineq*

 **§ 7***.*  Ilinniagaqarnersiutinut aamma nunani allani ilinniagaqarnersiutinut Ilinniagaqarnersiutit pillugit Inatsisartut Inatsisaat naapertorlugu taarsigassarsiarineqartuni ernianut tapiissutit tunniunneqartarput, taakkulu ilagalugu danskit savalimmiullu kiisalu pisortat ilinniagaqarnersiutini taarsigassarsinernut aaqqissuussineri, tassanilu taarsigassarsinermi ilinniarnermut peqataanissaq naammassinnissimanissarlu apeqqutaalluni.

 *Imm. 2.*  Naalakkersuisut nunani allani ilinniagaqarnermi taarsigassarsianut aaqqissuussinerit sorliit ernianut tapiissuteqarnissamut atorneqarsinnaanerannut malittarisassanik sukumiinerusunik aalajangersaasinnaapput. Tamatuma saniatigut taarsigassarsinermi uppernarsaatissani oqaatsit sorliit atorneqassanersut pillugit malittarisassanik aalajangersaasoqarsinnaavoq.

**Kapitali 4**

*Ataatsimut piumasaqaatit*

 **§ 8.** Ernianut tapiissutit aningaasarsianit akileraarutit pillugit inatsimmi § 1, imm. 1-2 naapertorlugit inunnut Kalaallit Nunaanni tamakkiisumik akileraartussaatitaasunut aammalu Kalaallit Nunaata nunallu allap akornanni marloriaammik akileraartussaaneq pillugu isumaqatigiissutaasoq naapertorlugu, taakkununnga Danmark Savalimmiullu ilanngullugit, akileraarutitigut nunami allami angerlarsimaffeqanngitsutut isigineqartunut, tunniunneqartarput.

 *Imm. 2.* Imm. 1 apeqqutaatinnagu akileraaruseriffik qinnuteqartoqareerneratigut nunami allami najugaqarneq utaqqiisaa najugaqarnerusimappat aamma akiitsulik taassumalu inoqutigiivi nunami allami ilinniagaqarneq imaluunniit napparsimmavimmi katsorsartinneq pissutigalugit imm. 1-imi piumasaqaatinik naammassinnissimatinnagit ernianut tapiissutinik tunniussisoqarsinnaavoq. Taamaattoq ernianut tapiissutit ukioq iluitsup aallartinneranit imm. 1-imi piumasaqaatit naammassineqarunnaarneranniit ukiut tallimat qaangerlugit tunniunneqarsinnaanngillat.

 *Imm. 3.* Ernianut tapiissusiisoqarsinnaanngilaq erniatigut aningaasartuutit inuussutissarsiutinut atorneqarsimappata.

 *Imm. 4.* Erniatigut aningaasartuutinut Kalaallit Nunaanni nunanilu allani, taakkununnga Danmarki Savalimmiullu ilanngullugit, aningaasarsiat akileraarutaasussat naatsorsorneranni erniatigut aningaasartuutinut ilanngaasoqartillugu, ernianut tapiissutit tunniunneqartanngillat. Taamatuttaaq ernianut akiligassanngortinneqanngitsunut imaluunniit ernianut allatut pisortanit tapiissutinik assingusunilluunniit tunniunneqarsimasunut erniatigut tapiissuteqartoqartanngilaq.

 **§ 9.** Inummut imaluunniit akiitsunut akiligassalimmut taamaallaat ernianut tapiissutinik tunniussisoqarsinnaavoq. Akiitsumut akiligassallit arlaliuppata erniani tapiissutinut akiligassallit akornanni naligiimmik agguaasoqassaaq.

 *Imm. 2.* Erniat akiligassanngortunut ukiumilu akilerneqarsimasunut taamaallaat tapiissusiisoqarsinnaavoq. Akiligassalik erniat akiligassanngortunut akiliinissamut akissaqanngippat ernianut tapiissutit ukioq iluitsumi erniap akilerneqarfissaani tunniunneqarsinnaapput.

 **§ 10.**Akiligassalik ukiup ilaannaani ernianut tapiissutinik pisinnaatitaasimappat piffissaq pineqartumut taamaallaat ernianut tapiissusiisoqarsinnaavoq.

 *Imm. 2.*  Ernianut tapiissutinik pisinnaatitaaffik akiligassallip toqukkut qimagunneratigut atorunnaassaaq. Kapitali 2-li malillugu toqukkut qimaguttup katissimasaanut, nalunaarsukkamik aapparisaanut imaluunniit inoqaatigisaanut § 9 naapertorlugu akiitsumut aamma akiligassalimmut, akiligassallip toqukkut qimagunneraniit qaammatit arfineq pingasut qaangiunnerisigut ernianut tapiissutinik tunniussisoqarsinnaavoq.

**Kapitali 5**

*Ernianut tapiissutit naatsorsornerat*

 **§ 11.** Ernianut tapiissutit ukioq iluitsumi ernianut aningaasartuutigineqartut kapitali 2 aamma 3 malillugit erniani tapiissutinut ilaasut aammalu erniani tapiissutinut procentimik ilallugit naatsorsorneqassapput, § 12-ili takuuk.

 *Imm. 2.* Erniani tapiissutinut procenti tassaavoq akiligassallip akileraarfittut kommuniani akileraarusiinermut procenti tamarmiusoq, aningaasarsianit akileraarutit pillugit inatsimmi §§ 61-63 aamma § 68 takuuk.

*Ernianut tapiissutit killigititaat*

 **§ 12.**  Akiligassalimmut ernianut aningaasartuutinut ukiumi ilivitsumi 75.000 kr.-nik annertunerusunulluunniit ernianut tapiissutit ernianut tapiissutitut procentitut 50 procentimik ernianut tapiissutinut procentitallit tunniunneqartarput, takuuk § 11, imm. 2. Ukiumi ilivitsumi ernianut aningaasartuutinut 150.000 kr.-nik annertunerusuni, ernianut tapiissut 0 procentiuvoq.

**Kapitali 6**

*Ernianut tapiissutit il.il. tunniunneqartarnerat*

 **§ 13.** Ernianut tapiissutit nemkontomut imaluunniit aningaaseriviup kontuani tapiissuteqartussaasumut tunniunneqassapput. Ernianut tapiissutit ukiumut 600 kr.-nit, qaammatiniluunniit pingasuni 150 kr.-nit ikinnerusut tunniunneqassanngillat.

 *Imm. 2.* Ernianut tapiissutisisussap aningaaseriviata akileraaruseriffiullu akornanni § 19-imi ilaasunut isumaqatigiissuteqartoqarsimappat aammalu aningaaserivik paasissutissanik pisariaqartitanik akileraaruseriffimmut tunniussisimappat, ukioq iliuitsumi qaammatit sisamakkaarlugit tunniunneqassapput. Tamanna aamma taarsigassarsianut Inissianik aningaasalersuisarneq pillugu Inatsisartut Inatsisaannut aamma Tapiissutitalimmik inissialiortiternernut taarsigassarsisitsisarneq pillugu Inatsisartut Inatsisaanni ilaasunut Namminersorlutik Oqartussanit ernianut tapiissutit tunniunneqartarnerannut tunngatillugu atuuppoq.

 *Imm. 3.*  Pisut imm. 2-mi taaneqartut avataatigut akiligassalik akileraaruseriffiup periuserineqartoq atoqqusaa atorlugu ernianut aningaasartuutit akilerneqartut pillugit uppernarsaareerpat akileraaruseriffik ukiumut sisamariarluni ernianut tapiissutit tunniussinnaavai.

 *Imm. 4.* Pisut imm. 2-3-mi ilaatinneqartut avataatigut ernianut tapiissutit ukioq iliuitsumi erniat akiligassanngortiffiisa akilerneqarfissaasalu tulliani ullormi 1. august tunniunneqassapput.

 *Imm. 5.*  Naalakkersuisut ernianut tapiissutit tunniunnissaannut malittarisassanik sukumiinerusunik aalajangersaassapput.

*Ernianut tapiissutinik pisinnaatitaaffiup allannguuteqarujussuarnera imaluunniit atorunnaarnera*

**§ 14.**Ernianut tapiissutinik tunineqartut taarsigassarsianut immikkut ittumik akilersuutaasinnaasut, taarsigassarsiat akilernissaat, taarsigassarsiat naammassinngitsoornerat allatullu pisut ukiumi ernianut tapiissutit tunniunneqarfianni pingaaruteqarsinnaasut pillugit ukiup ingerlanerani akileraaruseriffimmut nalunaaruteqassapput.

 *Imm. 2.* Paasissutissat attuumassutillit tamarmik ilanngunnerisa nalaanni akiligassalik imaluunniit taarsigassarsinermi piumasaqaatit aqqutigalugit ernianut tapiissutinik tigusinissamut piumasaqaatit naammassineqarsinnaajunnaartutut nalilerneqarpata ernianut tapiissutit atorunnaarnissaannut akileraaruseriffik aalajangiisinnaavoq.

 **§ 15.**  Ernianut tapiissutit amerlavallaartut ikippallaartulluunniit tunniussinissanut tullinnguuttunut ilanngaatigineqarsinnaapput imaluunniit ilanngunneqarlutik, taakkununngalu ukiup tulliani ernianut tapiissutit tunniunneqartut ilaapput.

 *Imm. 2.* Ernianut tapiissutit tunniunneqartut amerlavallaat ukiup tulliani ernianut tapiissutit tunniunnissaanni ilanngunneqarsinnaanngippata ernianut tapiissutit tunniunneqartut amerlavallaartut akiligassalimmut akileraaruseriffik akiliisitsiniassaaq. Naalakkersuisut ernianut tapiissutit tunniunneqartut amerlavallaanut akiliisitsiniarnissamut kiisalu aningaasat piumasaqartoqarneratigut ernianut akigititamik qaammammut 0,5 procentimik qaangiisussaanngitsumik ernialersorneqarnissaannut malittarisassanik sukumiinerusunik aalajangersaasinnaapput.

 *Imm. 3.*  Ernianut tapiissutit amerlavallaat tunniunneqartut imm. 1-2 malillugit akilerneqarsimanngippata pisortanut akiitsut akilersinniartarnerat pinaveersaartinneqarnissaallu pillugit Inatsisartut inatsisaanni aamma Kalaallit Nunaanni eqqartuussisarneq pillugu inatsimmi malittarisassat malillugit akiligassiissutit akilersinniarneqassapput.

 **§ 16.** Akileraaruseriffik Kalaallit Nunaanni Namminersorlutik Oqartussanut piumasarineqartut akiligassanngortut aqqutigalugit ernianut tapiissutit tunniunneqartuni akiliisitsisinnaavoq.

 *Imm. 2.*  Ernianut tapiissutit tunniunneranni kommunit ikiorsiissutinut utertinneqartussatut piumasarineqartunut, siumoortumik meeqqanut akilersuutit tunniunneqartunut, inuussutissarsiutigalugu suliffeqarfimmut taarsigassarsianut, inuussutissarsiutigalugu suliffiuteqarnermi il.il. aningaasaliinerit aqqutigalugit inuussutissarsiutit ineriartortinnissaannut ilanngussiniarluni kommunit periarfissaannut atatillugu akiligassanngortunut kiisalu ulluunerani paaqqinnittarfinni aamma ulluunerani paarsisarnermut inissat, anartarfilerinerit pujoorfinnillu saliinerit akilernissaannut akiligassanngortunut aningaasanik akiliisitsiniarsinnaapput.

**Kapitali 7**

*Aqutsineq, aningaasalersuineq, naammagittaalliorsinnaaneq il.il.*

 **§ 17.** Akileraaruseriffik inatsisip aqunneqarneranut akisussaaffeqarpoq.

 *Imm. 2.* Akileraaruseriffik inatsit manna naapertorlugu ernianut tapiissutinik aalajangiisartuuvoq tunniussisartuullunilu.

 *Imm. 3.* Akileraaruseriffik taarsigassarsianut inatsimmi kapitali 2-3-mi piumasaqaatinik naammassinnittunut ernianut tapiissutit pillugit siumut neriorsuisinnaavoq.

 *Imm. 4.* Akileraaruseriffik ernianut tapiissutit pillugit aalajangiisarnermut piginnaatitsissutip allanit isumagineqarnissaanut aammalu ernianut tapiissutit tunniuttarnerisa neriorsuutiginissaannut isumaginissaannullu namminersortunut tunniussinissamik piginnaatinneqarpoq.

 **§ 18.** Naalakkersuisut ernianut tapiissutit pillugit qinnuteqaatinut malittarisassanik sukumiinerusunik aalajangersaassapput, tamatumunngalu qinnuteqaatit immersugassiat akileraaruseriffimmit suliarineqartut aalajangersimasut atorlugit pisarnissaat kiisalu qinnuteqaatit qarasaasiakkut tunniunneqartarnissaat ilaapput.

 **§ 19.** Akileraaruseriffik ernianut tapiissutit aqunneqarnerat tunniuttarnerilu pillugit aningaaserivinnik aamma qularnaveeqqusiissutitalimmik taarsigassarsiniartarfinnik isumaqatigiissusiorsinnaavoq.

 *Imm. 2.* Naalakkersuisut aningaaseriviit ernianut tapiissutit pillugit aaqqissuussinerup aqunneqarnerata kiisalu kukkunersiuisut nalunaarutaasa atortussanngortittarnerisa kukkunersiorneqarnissaat pillugit malittarisassanik sukumiinerusumik aalajangersaanissamut piginnaatinneqarput.

 *Imm. 3.* Aningaaseriviit imm. 1 naapertorlugu isumaqatigiissummut ilaasut annaasanut nunatta karsiata annaasimasinnaasaanut aammalu aningaaseriviit mianersortussaanermik taakkununnga naatsorsuutigineqarluarsinnaasumik imaluunniit aningaaseriviit piaaralutik mianersuaalliorlutilluunniit iliuuserisimasaannut akiligassaqalissapput.

 **§ 20.** Akileraaruseriffik ernianut tapiissutit suliatigut suliarinerannut, tunniunnerannut nakkutiginerannullu atugassanik aningaasarsianut akileraartarnermullu paasissutissanik, inuit allattorsimaffianni najukkamut paasissutissanik kiisalu illuutit aalaakkaasunut pisinnaatitaaffiit pillugit Kalaallit Nunaanni Eqqartuussivimmit paasissutissanik aamma nunaminertanik tunniussisarnermut nunaminertanut oqartussaasumit paasissutissanik piniarsinnaavoq. Tamatumani aamma ernianut tapiissutit pillugit aalajangiisinnaanermut piginnaatitaaffiup allanut tunniunneqarsimaneranut tunngatillugu atuuppoq.

 **§ 21.** Inatsit manna malillugu tapiissutinut aningaasartuutinngortut pissutsit akileraaruserinermik ingerlatsineq pillugu Inatsisartut inatsisaanni § 40, imm. 1-3-mi isertitat aqqutigalugit akilersinniartarnerannut aalajangersarneqartut atuuttut assigalugit nunatta karsiata, kommuni akileraarfiusup kommunillu akornanni agguarneqartarput. Ernianut tapiissutinit aningaasartuutit kommunit akiligassaat akileraarutinik aqutsineq pillugu inatsisartut inatsisaat malillugu akileraarutitigut iluanaarutit tunniunneranni ilanngaatigineqassapput.

 *Imm. 2.* Ernianut tapiissutinik aaqqissuussinermut aningaasartuutit Nunatta Karsianit akilerneqassapput.

*Naammagittaalliornerit*

 **§ 22.** Akileraaruseriffiup taarsigassarsiat pillugit aalajangiineri ernianut tapiissuteqarnissamut pisinnaatitaaffiupput, kapitalimilu 3-mi ernianut tapiissuteqarnissamut piumasaqaatit naammassineqarsimanerannut akileraarutit aqunneqarnerat pillugu inatsisartut inatsisaanni malittarisassat malillugit Akileraarusiinermi Aalajangiisartunut naammagittaalliuutigineqarsinnaapput.

 *Imm. 2.* Aalajangiinerit imm. 1-imi ilaasut avataatigut Inatsisartut inatsisaat manna imaluunniit Inatsisartut inatsisaat taanna malillugit nalunaarutit atortussanngortinneqartut naapertorlugit akileraaruseriffiup aalajangiineri allaffissornikkut oqartussat allanut suliassanngortinneqarsinnaannginnerat pillugu malittarisassanik sukumiinerusunik Naalakkersuisut aalajangersaanissaminnut piginnaatinneqarput.

*Pineqaatissiinerit*

 **§ 23.** Pinerluttulerinermi inatsit malillugu uku pineqaatissinneqarsinnaapput:

1) mianersuaalliorluni piaaraluniluunniit paasissutissanik eqqunngitsunik salluliorluniluunniit tunniussisumut imaluunniit paasissutissanik § 2 aamma § 7 malillugit ernianut tapiissutinik tunniussinissamut pingaarutilinnik nipangiussisumut.

2) ernianut tapiissutinik eqqunngitsumik tunniussinermut kingunerisalimmik paasissutissanik § 14-imut ilaasunik mianersuaalliorluni piaaraluniluunniit tunniussinngitsoorsimasumut.

 *Imm. 2.* Najoqqutassani Inatsisartut inatsisaat manna naapertorlugu atortussanngortinneqartuni Kalaallit Nunaanni Pinerluttulerinermi Inatsit malittarisassai malillugit akiligassiinerup pineqaatissiissutiginissaa pillugu malittarisassanik aalajangersaasoqarsinnaavoq.

 *Imm. 3.* Inatsisartut inatsisaat naapertorlugu Inatsisartut inatsisaat najoqqutassalluunniit akiliisitsinerup aalajangersaaffiginissaanut tunngavissaqassappata akiliisitsineq Kalaallit Nunaanni Pinerluttulerinermi Inatsit malittarisassai malillugit inummut inatsimmi pineqartumut akileqquneqarsinnaavoq.

 *Imm. 4.* Unioqqutitsineq akiligassiinerup saniatigut iliuusissanik annertunernik kinguneqartussaanngitsutut akileraaruseriffiup naliliiffigippagu akileraaruseriffik imaluunniit tassunga Naalakkersuisut piginnaatitaat pineqartumut uppernarsaasinnaavoq suliaq eqqartuussivitsigut malersorneqarnani aalajangiiffigineqarsinnaasoq, matumani unioqqutitsinermut pisuulluni nassuerutigippagu aammalu piffissap erseqqinnerusumik aalajangiunneqartup qinnuiginnittoqareerneratigut sivitsuiffigineqarsinnaasup iluani akiligassamut piumasarineqartumiittumut akiliinissaq isumagisinnaallugu. Akiligassaq piffissaq eqqorlugu akilerneqarpat imaluunniit akuerineqarnerata kingorna akilersinneqarpat malersueqqinnissaq atorunnaassaaq.

 *Imm. 5.* Imm. 4-mi uppernarsaasarnissamut tunngatillugu unnerluussummi pineqartut pillugit Kalaallit Nunaanni Eqqartuussisarneq pillugu Inatsimmi malittarisassat assinganik atornissaat atorneqassapput.

 *Imm. 6*. Imm. 1-4 malillugit akileqquneqartut nunatta karsianukassapput.

*Atulersitsinissaq aalajangersakkallu nanginneqarnerat*

 **§ 24.** Inatsisartut Inatsisaat 1. januar 2024-mit atuutilissaaq.

 *Imm. 2.*  Akiligassallit inatsit manna naapertorlugu ernianut tapiissutinik tunineqarsimasut aningaasarsianit akileraarutit pillugit inatsit naapertorlugu taarsigassarsianut pineqartunut inuussutissarsiutiginagu erniatigut aningaasartuutinut ernianik ilanngaaffigitinnissamut kingusinnerusukkut nuussinnaanngillat. Akileraaruseriffiulli immikkorluinnaq pisoqarsimatillugu aningaasarsianit akileraarutit pillugit inatsimmi malittarisassat malillugit akiligassallip ilanngaateqartitsinernut aammaartumik nuunnissaa akuerisinnaavaa.

*Kalaallit Nunaanni Namminersorlutik Oqartussat ulloq x. xx. 2022*

**Naalakkersuisut Siulittaasuat**